El Govern de la Generalitat de Catalunya ha definit una estratègia capdavantera pel que fa a la concepció de les dades obertes amb l'objectiu de contribuir a una major transparència de la gestió pública i promoure la reutilització social i econòmica de la informació pública.
Així queda establert en l' ACORD GOV/154/2018, de 20 de desembre, pel qual s'aprova l'estratègia de dades obertes de la Generalitat de Catalunya i l'adhesió a la Carta Internacional de Dades.
En aquest sentit, el Govern és plenament conscient que l'obertura de dades públiques fomenta la construcció de societats més interconnectades i permet desenvolupar la innovació, la justícia, la transparència i la prosperitat, en la mesura que assegura la participació cívica en la presa de decisions públiques i el retiment de comptes.
Al mateix temps, el Govern és conscient que les dades obertes permeten prendre decisions informades i ens ajuden a desenvolupar noves oportunitats i idees innovadores que generen beneficis socials i econòmics.
Per això, en aquest Acord de Govern es formalitza l'adopció dels principis establerts en la Carta Internacional de Dades Obertes, definida per l'Open Data Charter Foundation, amb la ferma voluntat d'integrar la cultura i la pràctica d'obertura de dades en l'ADN de la gestió del Govern.
Si bé l'adopció de la Carta de Dades Obertes és voluntària i no vinculant, l'adhesió formal a aquesta Carta comporta un compromís del Govern de respectar els principis que s'hi estableixen i de fer un seguiment públic dels avenços pel que fa a l'obertura de dades.
L' Open Data Charter (ODC ) neix de la col·laboració de més de 100 governs i organitzacions que treballen per fomentar l'obertura de dades, i es basen en un conjunt de principis compartits.
Té l'objectiu de contribuir a fer que els governs siguin més transparents i puguin definir polítiques més eficaces i responsables a partir de l'ús de les dades obertes, que ajuden en la presa de decisions informades per respondre als reptes socials, econòmics i ambientals més urgents.
Els fonaments de l'organització són:
L'objectiu de la Carta és incorporar la cultura i la pràctica de l'obertura als governs, de manera que sigui resistent al canvi polític.
L'adopció de la Carta aporta els avantatges següents als governs:
En resum, l'ODC treballa per promoure l'ús de les dades en benefici de tota la comunitat i per implicar tots els actors de la societat en l'ús de les dades obertes com a eina de participació i cocreació de polítiques públiques i de retiment de comptes.
Així doncs, els seus principis es basen a fomentar la importància d'integrar la cultura de la dada oberta com a eina de gestió a les administracions públiques, però també a difondre entre la ciutadania la seva capacitat d'influir en la classe política per recuperar la confiança perduda en les administracions.
Tot i això, val a dir que malgrat que durant els darrers anys s'ha integrat el concepte de "dada oberta" com a element clau del bon govern, encara no s'han donat canvis institucionals a gran escala en la manera en què la majoria dels governs utilitzen i comparteixen dades.
És un cursa de fons, lenta, però segura, que no té marxa enrere.
Fins i tot quan es disposa de dades se n'ha fet un ús modest davant dels grans reptes polítics actuals (sostenibilitat, mobilitat, salut, etc.).
A més, l'augment de la desconfiança de les persones en l'ús de les dades personals, en l'era del big data (dades massives) i la intel·ligència artificial, és una barrera en l'ús de les dades en general que cal superar.
El principi fonamental de la Carta, l'obertura per defecte, és un enfocament ambiciós –i potencialment revolucionari– de govern.
I a aquest principi revolucionari, durant el 2019 s'hi suma un nou criteri, el d'obertura per impacte, és a dir, la priorització en l'obertura de dades que puguin revertir en més beneficis específics i tangibles per a la ciutadania.
En aquest punt és molt important comptar amb la complicitat dels diferents agents implicats per determinar quin tipus de dades s'entenen que són més necessàries des de la societat.
Cap de l'Àrea de Dades Obertes del Departament d'Acció Exterior, Relacions Institucionals i Transparència